RATCHร่วมต่างชาติพัฒนาโรงไฟฟ้าพลังน้ำในลาว
RATCH จับมือพันธมิตรเกาหลีและลาวโฮลดิ้ง พัฒนาโรงไฟฟ้าพลังน้ำเซเปียน ในลาว&nbsp;
16 มิ.ย. 2554

RATCH จับมือพันธมิตรเกาหลีและลาวโฮลดิ้ง พัฒนาโรงไฟฟ้าพลังน้ำเซเปียน ในลาว 
บริษัท ผลิตไฟฟ้าราชบุรีโฮลดิ้ง (RATCH) ได้บรรลุความร่วมมือในการพัฒนาโครงการโรงไฟฟ้าพลังน้ำเซเปียน เซน้ำน้อย ในสปป.ลาว ขนาดกำลังผลิต 390 เมกะวัตต์ มูลค่าโครงการประมาณ 27,000 ล้านบาท ทั้งนี้ บริษัทฯ ได้ลงนามในสัญญาระหว่างผู้ถือหุ้น กับ SK Engineering and Construction (SK E&amp;C), Korea Western Power (KOWEPO) และ Lao Holding State Enterprise (LHSE) ทั้งนี้ ทั้งสี่ฝ่ายจะร่วมกันจัดตั้งบริษัทเพื่อพัฒนาโครงการดังกล่าว โดย ราชบุรีโฮลดิ้ง จะเข้าถือหุ้นร้อยละ 25 ขณะที่ SK E&amp;C, KOWEPO และ LHSE ถือหุ้นในสัดส่วนร้อยละ 26, 25 และ 24 ตามลำดับ 
นายนพพล มิลินทางกูร กรรมการผู้จัดการใหญ่ บมจ.ผลิตไฟฟ้าราชบุรีโฮลดิ้ง กล่าวว่า “โครงการเซเปียน เซน้ำน้อย เป็นอีกหนึ่งความสำเร็จของการขยายการลงทุนในธุรกิจผลิตไฟฟ้าในสปป.ลาว ซึ่งส่งผลให้กำลังผลิตติดตั้งของบริษัทฯ เพิ่มขึ้นเป็น 5,648 เมกะวัตต์ เมื่อรวมกำลังผลิตจากสัดส่วนการถือหุ้นในโครงการต่างๆ ที่บริษัทฯ เข้าไปดำเนินการและพัฒนา สำหรับโครงการเซเปียน เซน้ำน้อย บริษัทฯ จะต้องลงทุนในส่วนทุนเป็นเงินประมาณ 2,025 ล้านบาท ส่วนสัญญาซื้อขายไฟฟ้าอยู่ระหว่างการเจรจากับ กฟผ. ซึ่งคาดว่าจะสามารถสรุปข้อตกลงได้ในปลายปีนี้      
โครงการโรงไฟฟ้าพลังน้ำเซเปียน เซน้ำน้อย ตั้งอยู่ในพื้นที่แขวงอัตตะปือและแขวงจำปาสักใน สปป.ลาว เป็นการพัฒนาภายใต้กรอบความร่วมมือการพัฒนาพลังงานไฟฟ้าระหว่างไทยกับสปป.ลาว ซึ่งจะผลิตไฟฟ้าจำหน่ายแก่ กฟผ. เพื่อรองรับความต้องการใช้ไฟฟ้าในประเทศไทย ทั้งนี้ ตามแผนพัฒนากำลังผลิตไฟฟ้าของประเทศไทยปี 2010 ได้กำหนดให้โครงการเซเปียน เซน้ำน้อย ผลิตกระแสไฟฟ้าเข้าสู่ระบบในปี 2561 โดยจะเชื่อมต่อกับระบบส่งไฟฟ้าของ กฟผ. ขนาด 500 กิโลโวลท์ (kV.) ที่ จ.อุบลราชธานี   
อนึ่ง โครงการเซเปียน เซน้ำน้อย ได้ลงนามบันทึกความเข้าใจโครงสร้างราคาซื้อขายไฟฟ้า (Tariff MOU) กับ กฟผ. เมื่อเดือนสิงหาคม 2553